Document ID: /roh_data/filtered/fineweb-2-filterrobots_roh.jsonl.gz/5382

Roger Federer ha cuntanschì l'otgavelfinal al turnier da Grand Slam a Wimbledon. Il Svizzer ha battì il Brit Daniel Evans senza discussiun en trais sets cun 6 a 4, 6 a 2 e 6 a 2.
En la proxima runda frunta Federer u sin l'American Steve Johnson u il Bulgar Grigor Dimitrov.
Stan Wawrinka out
A fin è il turnier da Wimbledon però per Stan Wawrinka. El ha pers sia partida cunter l'Argentin Juan Martin del Potro.
Partida tranter Timea Bacsinszky e Monica Niculescu
A Wimbledon procurescha l'aura vinavant per impediments. La partida tranter Timea Bacsinszky e Monica Niculescu è vegnida interrutta pervi da plievgia tar il stan da 0 a 1 en il segund set. La partida vegn cuntinuada damaun sonda.
RR novitads 23:00